След катастрофалното за Япония сражение за Мидуей в японския флот съзрява план за преустройство на всички линкори, освен „Ямато“ и „Мусаши“, в самолетоносачи. В крайна сметка, във военноморския флот решават, че само „Хюга“ и „Исе“ ще бъдат преустроени в хибридни линкори-самолетоносачи. От 1 май до 1 октомври 1943 г. „Хюга“ е преустроен във военноморската корабостроителница на Сасебо. На „Хюга“ и „Исе“ са демонтирани двете кърмови 356 мм кули, тежащи по 864 тона всяка и са свалени барбетите им с тегло по 800 тона. В кърмата е построена неголяма 60-метрова полетна палуба за излитането на ескадрила самолети и хангар за съхраняването им. За качването на самолетите от хангара до палубата е поставен асансьор. За да се компенсира намаленото тегло и за съхраняването на метацентричната височина, полетната палуба е покрита с 203-милиметрово бетонно покритие.